ರಸೀದಿ ನೀಡದೆ ದಲ್ಲಾಳಿಗಳಿಂದ ಮಾರಾಟ ಹನೂರು: ತಾಲ್ಲೂಕಿನ ಲೊಕ್ಕನಹಳ್ಳಿ ಹೋಬಳಿ ವ್ಯಾಪ್ತಿಯಲ್ಲಿ ಆಲೂಗಡ್ಡೆ ಬಿತ್ತನೆ ಬೀಜಗಳನ್ನು ಮಧ್ಯವರ್ತಿಗಳು ರೈತರಿಗೆ ರಸೀದಿ ನೀಡದೆ ವಿತರಿಸುತ್ತಿದ್ದಾರೆ. ಕಳೆದ ವರ್ಷ ಇದೇ ರೀತಿ ನೇರವಾಗಿ ಬಿತ್ತನೆ ಬೀಜ ಖರೀದಿಸಿದ್ದ ರೈತರು ನಷ್ಟಕ್ಕೆ ಗುರಿಯಾಗಿದ್ದರು. ಈ ಬಾರಿಯೂ ಅದೇ ಪುನರಾವರ್ತನೆಯಾಗುತ್ತಿದ್ದು, ಕೆಲವು ರೈತರು ಸಂಕಷ್ಟಕ್ಕೆ ಸಿಲುಕುವ ಆತಂಕ ವ್ಯಕ್ತಪಡಿಸಿದ್ದಾರೆ. ಮುಂಗಾರು ಹಂಗಾಮಿನಲ್ಲಿ ಲೊಕ್ಕನಹಳ್ಳಿ ಹೋಬಳಿಯಲ್ಲಿ ಬಹುತೇಕ ರೈತರು ತರಕಾರಿ ಬೆಳೆಗೆ ಹೆಚ್ಚಿನ ಪ್ರಾಮುಖ್ಯ ನೀಡುತ್ತಾರೆ. ಬೆಳ್ಳುಳ್ಳಿ, ಈರುಳ್ಳಿ, ಬೀನ್ಸ್, ಎಲೆಕೋಸು ಸೇರಿದಂತೆ ಹಲವು ರೀತಿಯ ತರಕಾರಿಯನ್ನು ಬೆಳೆಯುತ್ತಾರೆ. ಮೇ ಹಾಗೂ ಜೂನ್ ತಿಂಗಳು ಬೆಳ್ಳುಳ್ಳಿ ಹಾಗೂ ಆಲೂಗೆಡ್ಡೆ ಬಿತ್ತನೆಗೆ ಉತ್ತಮ ಸಮಯ. ನೀರಾವರಿ ಜಮೀನುಗಳಲ್ಲಿ ಈಗಾಗಲೇ ಬಿತ್ತನೆ ಕಾರ್ಯ ಮುಗಿದಿದೆ. ಮಳೆಯಾಶ್ರಿತ ಕೃಷಿ ಭೂಮಿಗಳಲ್ಲಿ ಈಗ ಬಿತ್ತನೆ ಚುರುಕುಗೊಂಡಿದೆ. ಮಧ್ಯವರ್ತಿಗಳು ಪ್ರತಿ 50 ಕೆ.ಜಿ ಚೀಲ ಬಿತ್ತನೆ ಆಲೂಗಡ್ಡೆಯನ್ನು 1,600ರಂತೆ ಮಾರಾಟ ಮಾಡುತ್ತಿದ್ದಾರೆ. ಲೊಕ್ಕನಹಳ್ಳಿ, ಆಂಡಿಪಾಳ್ಯ, ಒಡೆಯರಪಾಳ್ಯ, ಪಿ.ಜಿ ಪಾಳ್ಯ, ಹುತ್ತೂರು ಹಾಗೂ ಬೈಲೂರು ಗ್ರಾಮಗಳ ವ್ಯಾಪ್ತಿಯಲ್ಲಿ ಕಳೆದ ವರ್ಷ ಅಂದಾಜು 400 ಎಕರೆಯಲ್ಲಿ ಆಲೂಗೆಡ್ಡೆ ಬೆಳೆದು ರೈತರು ಅಪಾರ ನಷ್ಟ ಅನುಭವಿಸಿದ್ದರು. ಕಳಪೆ ಬಿತ್ತನ ಬೀಜವೇ ಇದಕ್ಕೆ ಕಾರಣ ಎಂದು ಹೇಳಲಾಗತ್ತು. ಬಿತ್ತನೆ ಬೀಜ ಖರೀದಿಸಿರುವುದಕ್ಕೆ ರಸೀದಿ ಇದ್ದರೆ ಸಂಬಂಧಿಸಿದ ಡೀಲರ್ ಗಳ ಮೇಲೆ ಕ್ರಮ ಕೈಗೊಳ್ಳುವುದಾಗಿ ತೋಟಗಾರಿಕೆ ಇಲಾಖೆ ಅಧಿಕಾರಿಗಳು ತಿಳಿಸಿದ್ದರು. ರಸೀದಿ ಇಲ್ಲದ ಪರಿಣಾಮ ಇತ್ತ ಫಸಲು ಇಲ್ಲದೇ ಪರಿಹಾರವೂ ಇಲ್ಲದೇ ಬೆಳೆಗಾರರು ಇಕ್ಕಟ್ಟಿಗೆ ಸಿಲುಕಿದ್ದರು. ಹಾಸನದಿಂದ ವಿಜ್ಞಾನಿಗಳನ್ನು ಕರೆಸಿ ಅಧ್ಯಯನ ಮಾಡಿದಾಗ ಕಳಪೆ ಗುಣಮಟ್ಟದ ಬಿತ್ತನೆ ಬೀಜದಿಂದಲೇ ಸಮಸ್ಯೆ ಉದ್ಭವಿಸಿರುವುದು ದೃಢಪಟ್ಟಿತ್ತು. ಆದಾದ ಬಳಿಕ ಪರವಾನಗಿ ಹೊಂದಿರುವ ಅಂಗಡಿಯಲ್ಲೇ ಬಿತ್ತನೆ ಬೀಜ ಖರೀದಿಸುವಂತೆ ಅಧಿಕಾರಿಗಳು ಸಲಹೆ ನೀಡಿದ್ದರು. ರಸೀದಿ ಕೊಡುವ ಅಂಗಡಿಗಳಲ್ಲೇ ಬಿತ್ತನೆ ಆಲೂಗೆಡ್ಡೆ ಖರೀದಿಸಿ ಎಂದು ಅಧಿಕಾರಿಗಳು ಹೇಳುತ್ತಾರೆ. ಇದಕ್ಕಾಗಿ ನಾವು ಹಾಸನಕ್ಕೆ ತೆರಳಬೇಕು. ತೋಟಗಾರಿಕೆ ಇಲಾಖೆಯೇ ಇಲ್ಲೊಂದು ಮಳಿಗೆ ತೆರೆದು ಬಿತ್ತನೆ ಬೀಜ ವಿತರಿಸಿದರೆ ಅನುಕೂಲವಾಗಲಿದೆ ಎಂಬುದು ಇಲ್ಲಿನ ರೈತರ ಒತ್ತಾಯ. ರಸೀದಿ ಪಡೆಯುವುದು ಒಳ್ಳೆಯದು ಈ ಬಗ್ಗೆ ಪ್ರಜಾವಾಣಿಗೆ ಪ್ರತಿಕ್ರಿಯಿಸಿದ ತೋಟಗಾರಿಕಾ ಇಲಾಖೆ ಸಹಾಯಕ ನಿರ್ದೇಶಕ ಭಾಸ್ಕರ್ ನಾಯ್ಕ್ ಅವರು, ಕಳೆದ ಬಾರಿ ಆಲೂಗಡ್ಡೆ ಫಸಲು ನಾಶವಾಗಿರುವ ಬಗ್ಗೆ ಮಾಹಿತಿಯಿದೆ. ಕೊನೆ ಗಳಿಗೆಯಲ್ಲಿ ಬಂದ ಲೋಡ್ ಬಿತ್ತನೆ ಆಲೂಗಡ್ಡೆಯಿಂದ ಸಮಸ್ಯೆ ಉಂಟಾಗಿತ್ತು. ಇಲಾಖೆ ವತಿಯಿಂದ ಬಿತ್ತನೆ ಬೀಜ ಮಾರಾಟ ಮಾಡಲು ಅವಕಾಶವಿಲ್ಲ. ಆಲೂಗಡ್ಡೆ ಬಿತ್ತನೆ ಬೀಜ ಸಂಗ್ರಹಣೆಗೆ ಅತ್ಯಾಧುನಿಕ ಉಪಕರಣಗಳು ಬೇಕು. ಅಂಥ ವ್ಯವಸ್ಥೆ ಈ ಭಾಗದಲ್ಲಿ ಇಲ್ಲ. ನೇರವಾಗಿ ಬಿತ್ತನೆ ಬೀಜ ಖರೀದಿ ಮಾಡಿದವರು ಮಾರಾಟಗಾರರಿಂದ ರಸೀದಿ ಪಡೆಯುವುದು ಒಳಿತು. ಬೆಳೆ ನಷ್ಟವಾದರೆ ದಾವೆ ಹೂಡಬಹುದು ಎಂದರು. ಆಲೂಗಡ್ಡೆ ಬಿತ್ತನೆ ಮಾಡಿರುವ ರೈತರಿಗೆ ಔಷಧಿ ಖರಿಧಿ ಹಾಗೂ ಇನ್ನಿತರ ಪರಿಕರಗಳ ಖರೀದಿಗೆ ಇಲಾಖೆ ವತಿಯಿಂದ ಪ್ರೋತ್ಸಾಹ ಧನ ನೀಡಲಾಗುವುದು ಎಂದು ಅವರು ಹೇಳಿದರು. ಕಳೆದ ಬಾರಿ ಐದು ಎಕರೆಯಲ್ಲಿ ಆಲೂಗಡ್ಡೆ ಬೆಳದಿದ್ದೆ, ಕಳಪೆ ಗುಣಮಟ್ಟದ ಬಿತ್ತನೆ ಬೀಜದಿಂದಾಗಿ ಫಸಲು ಸಂಪೂರ್ಣವಾಗಿ ನಾಶವಾಗಿತ್ತು ಶಿವಾನಂದ್, ಒಡೆಯರಪಾಳ್ಯ